คาดรู้ผลต่ออายุมาตรการภาษี บจ. เดือนก.พ.นี้
รมช.คลัง เผย จะรู้ผลการต่ออายุมาตรการภาษีบริษัทจดทะเบียนหรือไม่ ภายใน ก.พ.นี้
18 ม.ค. 2553

รมช.คลัง เผย จะรู้ผลการต่ออายุมาตรการภาษีบริษัทจดทะเบียนหรือไม่ ภายใน ก.พ.นี้
นายประดิษฐ์ ภัทรประสิทธิ์ รมช.คลัง เปิดเผยภายหลังการหารือระหว่างตลาดหลักทรัพย์แห่งประทศไทย (ตลท.) และกรมสรรพากร ถึงการต่ออายุมาตรการภาษีบริษัทจดทะเบียนในตลาดหลักทรัพย์ และตลาดหลักทรัพย์ เอ็ม เอ ไอ ว่า ภายในสิ้นเดือนก.พ.นี้ จะสามารถรูปแบบการต่ออายุมาตรการภาษีว่าจะต่ออายุออกไปหรือไม่ อย่างไร และนานเท่าไร ทั้งนี้ เพื่อให้ทันการปิดงบการเงินไตรมาส 1 ของปี 2553
นอกจากนี้ ยังได้มีการหารือถึงเรื่องมาตรการภาษีด้านอื่น ๆ ด้วย โดยในส่วนของตลาดหลักทรัพย์ฯ ประเมินว่า ภาษีการควบรวมกิจการจะสรุปได้ภายในไตรมาส 4 ของปี 2553 
"ตอนนี้เรื่องทุกอย่างก็เดินเป็นไปตามแผนพัฒนาตลาดทุน และผมก็อยากให้เป็นอย่างนั้น แต่วันนี้ที่มาพูดคุยเรื่องภาษีตลาดและภาษี เอ็มเอไอ เพราะว่ามันหมดอายุแล้ว และได้รู้ถึงอุปสรรค อย่างไรก็ตาม ผมก็ต้องมองไปที่แผนตลาดทุนมากกว่า เพราะเป็นภาพใหญ่ แต่อยากให้ทุกคนเชื่อมั่นได้ว่าจะรู้กรอบว่าจะต่อหรือไม่ แล้วจะต่อในลักษณะอย่างไรภายในสิ้นเดือน ก.พ.นี้"
ด้านนายวินัย วิทวัสการเวช อธิบดีกรมสรรพากร กล่าววา กรมสรรพากรพร้อมจะให้ความช่วยเหลือและร่วมมือกับตลาดหลักทรัพย์ฯ ในการพัฒนาตลาดทุน ซึ่งการต่อมาตรการภาษีของบริษัทจดทะเบียน เป็นหนึ่งในแผนการเพิ่มจำนวนสินค้าในตลาดให้มากขึ้น  และพบว่าตลาดหลักทรัพย์ฯ มีมาตรการตรวจสอบที่ดีหลายขั้นตอนกว่าที่บริษัทจะเข้ามาจดทะเบียนในตลาดหลักทรัพย์ฯ
ทั้งนี้ จะนำผลการเพิ่มสินค้าของตลาดในปี 2552 ทีมีจำนวน 17 บริษัทเข้าจดทะเบียนในตลาดหลักทรัพย์ฯ และ ตลาดหลักทรัพย์ เอ็ม เอ  ไอ เพื่อไปพิจารณาถึงผลดีผลเสียในเรื่องของมาตรการภาษี
ด้านนางภัทรียา เบญจพลชัย กรรมการและผู้จัดการ ตลท. กล่าวว่า ที่ผ่านมา ตลาดหลักทรัพย์ฯ ได้มีการหารือกับกรมสรรพากรเป็นระยะเกี่ยวกับมาตรการภาษี และได้รับความร่วมมือและสนับสนุนจากกรมสรรพากรมาโดยตลอด โดยแผนงานโรดโชว์ในปี 2553 ที่จะมีทั้งในประเทศและต่างประเทศนั้น จะช่วยเพิ่มจำนวนบริษัทจดทะเบียนเข้ามาร่วมมากขึ้นหรือกว่า 100 บริษัท